Általános Szerződési Feltételek (előkészítéshez)
a II. Nemzeti Fejlesztési Terv ……. Operatív Program ………….. felhívás keretében támogatásban részesített kedvezményezettekkel kötendő támogatási szerződésekhez

1. Általános rendelkezések

Jelen Általános Szerződési Feltételek (továbbiakban ÁSZF) hatálya a II. Nemzeti Fejlesztési Terv ……. Operatív Program ………….. felhívás keretében támogatásban részesített kedvezményezettekkel megkötött valamennyi támogatási szerződésre (a továbbiakban Szerződés) kiterjed.

Az ÁSZF szerződési feltételnek minősülnek, amelyeket a Kedvezményezett az adott támogatás igénybevételére vonatkozó Szerződés aláírásakor fogad el. 

Amennyiben az ÁSZF és a Szerződés azonos tárgyú előírásai között bármilyen eltérés van, ez utóbbi rendelkezései lesznek irányadók.

Jelen ÁSZF-ben használt fogalmak a Szerződésben foglaltak szerint értelmezendők.
2. Projekt Végrehajtási Egység

Amennyiben a Támogató a felhívásban előírta, a Kedvezményezett a Projekt előkészítéséért felelős projekt végrehajtási egységet (a továbbiakban PVE) köteles létrehozni. A Kedvezményezett a Szerződés hatályba lépésétől számított legkésőbb egy hónapon belül köteles értesítést küldeni a Közreműködő Szervezet részére, amelyben beszámol a PVE felállításáról, szervezeti elhelyezkedéséről és struktúrájáról, az egységet alkotó munkatársak munkajogi státuszáról és szakmai hátteréről (önéletrajz), valamint a működtetés feltételeinek biztosításának módjáról.
A Kedvezményezett köteles a PVE működésének biztosítására a Projekt teljes előkészítése alatt, mely kötelezettség teljesítéséről a helyszíni ellenőrzések során a Közreműködő Szervezet jogosult meggyőződni. A PVE munkatársainak változásáról a Kedvezményezett a változást követő 5 munkanapon belül tájékoztatja a Közreműködő Szervezetet.

3. Projekt előkészítéshez kapcsolódó beszámolási/ jelentéstételi kötelezettségek

3.1    A Kedvezményezett  a Szerződés megkötésétől hathavonta legalább egy alkalommal köteles elektronikusan / és papír alapon előrehaladási jelentést benyújtani a Közreműködő Szervezet részére. A projekt előrehaladási jelentés beadásának határideje a jelentés tárgyát képező időszak utolsó naptári napjától számított 10. munkanap. Az előrehaladási jelentés formanyomtatványa a Támogató honlapjáról letölthető (www.nfu.hu).
3.2
Amennyiben a támogatás nem éri el a 10 millió forintot, vagy a Projekt előkészítésének időtartama nem éri el az egy évet, a Kedvezményezett egyetlen előrehaladási jelentést (záró projekt előrehaladási jelentés) nyújt be a Közreműködő Szervezethez. 
3.3  A projekt előrehaladási jelentéshez az alábbi, az előrehaladást igazoló dokumentumokat kell csatolni:

· Amennyiben a Kedvezményezett a projekt keretében közbeszerzési eljárás lefolytatására köteles a lefolytatott közbeszerzési eljárás ajánlati, részvételi, illetve ajánlattételi felhívását, az ajánlatok elbírálásának befejezésekor készített összegezést, jogorvoslat esetén a Közbeszerzési Döntőbizottság határozatát, valamint, amennyiben a Kbt. azt előírta, a hivatalos közbeszerzési tanácsadó igénybevételének igazolását, ha azokat az előrehaladási jelentés benyújtását megelőzően még nem nyújtotta be.

· a tájékoztatással és nyilvánossággal kapcsolatos kötelezettségek teljesítését igazoló dokumentumokat (pl. plakátról vagy tábláról, rendezvényről készített fénykép, kiadvány egy példánya, sajtóhirdetések, rádió vagy TV megjelenés esetén szpot elektronikus formátumban, valamint minden egyéb tájékoztatással és nyilvánossággal összefüggő dokumentum stb.).,

· további – a projekt előrehaladási jelentés formanyomtatványán meghatározott – dokumentumokat.
3.4  A Közreműködő Szervezet és a Támogató ezen kívül bármikor jogosult a Kedvezményezettől a Projektre vonatkozóan bármilyen információt kérni, a Kedvezményezett pedig köteles azt megadni.

3.5   A Kedvezményezett a Szerződésben megjelölt időpontban zárójelentést nyújt be a Közreműködő Szervezethez (a záró projekt előrehaladási jelentés formanyomtatványa letölthető a Támogató honlapjáról). 

4. Biztosítékok
4.1. A Kedvezményezett a Szerződés aláírásával nyilatkozik, hogy nem áll az ÁSZF 9.2.3. pontjában (Kizárás a pályázati lehetőségekből) meghatározott kizárás hatálya alatt.

A Kedvezményezett a Szerződés aláírásával nyilatkozik, hogy nem áll fenn olyan harmadik személy irányában fennálló kötelezettség, amely a támogatással létrejött Projekt céljának megvalósulását meghiúsíthatja, illetve amely a Kedvezményezett biztosítékadását korlátozza.

A 281/2006. (XII. 23.) Korm. rendelet 57. § (2) a) pontja szerinti kedvezményezett esetében a Kedvezményezett jelen Szerződés aláírásával kijelenti, hogy amennyiben a Projekt előkészítése részben vagy egészben meghiúsul, illetve ha a támogatást szabálytalanul használja fel, a támogatást visszafizeti. 

4.2. A 281/2006. (XII. 23.) Korm. rendelet 57. § (2) b) pontja szerinti kedvezményezett esetében a Kedvezményezett jelen Szerződés aláírásával kijelenti, hogy amennyiben a Projekt előkészítése részben vagy egészben meghiúsul, illetve ha a támogatást szabálytalanul használja fel, a támogatást visszafizeti. A kedvezményezett a jelen Szerződés aláírásával tudomásul veszi, hogy amennyiben visszafizetési kötelezettségét elmulasztja, a visszafizetendő támogatás a számára a központi költségvetésből biztosított támogatásból levonásra kerül.

A támogatás (beleértve az előleget) folyósítására mindaddig nem kerülhet sor, amíg a biztosítékok a Szerződésben meghatározottak és a jogszabályokban foglaltak szerint rendelkezésre nem állnak. Amennyiben a Kedvezményezett a Szerződés megkötésétől számított legkésőbb egy éven belül nem igazolja, hogy a biztosítékok rendelkezésre állnak, a Közreműködő Szervezet a Szerződéstől elállhat.

A 281/2006. (XII.23) Korm. rendelet 58-59 § szerinti biztosítékok értékének fedeznie kell legalább a támogatás összegét, a pályázati útmutatóban meghatározottak szerint.

Amennyiben a Szerződésmódosításra kerül, a biztosítékokra vonatkozó dokumentumokat is – szükség esetén – módosítani, kiegészíteni kell.  

5. Támogatás kifizetése
5.1       Előleg

A Közreműködő Szervezet a pályázati felhívásban megjelölt mértékű előleget biztosít a Projekt elindításához. Előleg csak azon projektelem(ek)re vehető igénybe, amelyek esetében nincs mód a közvetlenül a szállító(k) részére történő kifizetésre.

A Közreműködő Szervezet az előleg összegét a támogatási szerződés megkötésétől számított 15 napon belül átutalja a Kedvezményezett Szerződésben megjelölt bankszámlájára. Előleg folyósítására, a Kedvezményezett által meghatározott ütemezésben, több részletben is sor kerülhet.

Az előleg igénylés elfogadásának feltétele, hogy a Szerződésben meghatározott biztosítékok rendelkezésre álljanak.

Amennyiben a Kedvezményezett igénybe vett előleget, azonban az előleg kifizetését követő 6 hónapon belül nem nyújtotta be az első kifizetési igénylést, illetve a benyújtott kifizetési igénylés a támogatás nem rendeltetésének megfelelő használatát bizonyítja, a Kedvezményezet köteles a korábban kifizetett előleget visszafizetni. A visszafizetés teljesítéséig időközi kifizetésre a Kedvezményezett nem jogosult.

5.2  
A támogatás folyósítása
A Kedvezményezett a kifizetés-igénylést – a Szerződés hatályba lépését követően - a Közreműködő Szervezethez nyújtja be.

5.2.1 A támogatások folyósítása a pályázati kiírás függvényében az alábbi formában történhet: 

a) A támogatás folyósítása közvetlenül a Kedvezményezettnek a Szerződésben megjelölt bankszámlájára történő utalással történik, a közlemény rovatban az azonosító szám feltűntetésével;

b) A támogatás folyósítása közvetlenül a szállító részére történő kifizetéssel történik a Kedvezményezettet terhelő, a számla támogatáson felüli összege kifizetésének igazolása mellett; 

c) A támogatás folyósítása közvetlenül a támogatást megelőlegező intézmény bankszámlájára történik (ehhez az erre vonatkozó engedményezési szerződést be kell mutatni; az engedményezési szerződésnek tartalmaznia kell, hogy az engedményes tudomásul veszi, hogy a támogatási összegre vagy annak egy meghatározott részére szóló követelés hatályosságának feltétele a támogatási szerződés szerinti adott kifizetési igénylés támogató általi jóváhagyása.) 
Utólagos elszámolás céljából –az a) és c) pont esetében – közbenső kifizetési igénylés akkor nyújtható be, ha az igényelt támogatás összege meghaladja a megítélt támogatás 10%-át, és legalább a 100. 000 Ft-ot.
5.2.2  A kifizetési igényléshez a Kedvezményezettnek csatolnia kell:

· olyan számlák, vagy egyéb, a gazdasági eseményt hitelesen dokumentáló bizonylatok (továbbiakban: számla) esetében, amelyek alapján igényelhető támogatás 25 millió forintnál kevesebb támogatással megvalósuló projektek esetében 100.000 Ft-nál nagyobb, legalább 25 millió forint támogatással megvalósuló projektek esetében 500.000 Ft-nál nagyobb, a számlák hiteles másolatát,

· olyan számlák esetében, amely alapján igényelhető támogatás 100.000 Ft-nál kisebb, a Kedvezményezett összesítőhöz csatolt nyilatkozatát arról, hogy a benyújtott kifizetési igényléshez kapcsolódó elszámolások alapbizonylatai valós költségeken alapulnak és a támogatott Projekt előkészítés kapcsán merültek fel, 
· a számlák csoportosítását szolgáló számlaösszesítőt (a számlaösszesítők letölthetők a Támogató honlapjáról),
· az 5. a) pont szerinti fizetési forma esetén a számlák kifizetését igazoló dokumentumok Kedvezményezett által hitelesített másolatát, 

· az 5. b) pont szerinti fizetési forma esetén a számlához kapcsolódó teljesítésigazolást, valamint a számla, támogatáson felüli összegének kifizetését igazoló dokumentumot,
· A támogató által a pénzügyi elszámolásban meghatározott egyéb dokumentumokat.
5.2.3  A számlák azonosíthatósága érdekében a Kedvezményezett köteles:

· a számlán aláírásával igazolni a vásárolt termék megvételét, használatát vagy a szolgáltatás igénybevételét, feltünteti a Projekt regisztrációs számát, és a „támogatás elszámolására benyújtásra került” szöveget. A számlamásolatnak ezen információkat már tartalmaznia kell. A számlamásolaton a Kedvezményezettnek cégszerű aláírásával kell igazolni, hogy ez mindenben megegyezik az eredeti számlával;
· a számlaösszesítőt, egymást követő, megszakításmentes, folyó sorszámozással ellátni, egyértelműen feltüntetve az abban szereplő számlák által lefedett elszámolási időszakot (kezdete és vége), valamint a Projekt címét és számát; 

· idegen nyelvű számla esetén a Kedvezményezett cégszerű aláírásával ellátott, a főbb megnevezések magyar nyelvű fordítását tartalmazó másolatot is mellékelni kell. 

5.3   A Közreműködő Szervezet a beérkezéstől számított 30 – szállító részére történő közvetlen kifizetés esetén 15 – naptári napon belül legfeljebb 30 naptári napos határidővel jogosult a Kedvezményezetett felhívni a hiányok pótlására, illetve a hibák kijavítására. 
5.4      Amennyiben a Kedvezményezett ennek a kötelezettségének a határidő lejártát követő 8 nap alatt sem tesz eleget, az a kifizetési igénylés érintett részének elutasítását jelenti. Ez esetben további hiánypótlásnak nincs helye. 

5.5      A Közreműködő Szervezet a támogatást a kifizetési igénylés beérkezésétől számított 60 naptári napon belül – közvetlenül a szállító részére történő kifizetés esetén 30 naptári napon belül - fizeti ki. A kifizetés határidejébe a Kedvezményezett által hiánypótlásra igénybe vett időtartam nem számít be

A Kedvezményezett rendelkezése szerint a Szerződésben megjelölt bankszámlától eltérő bankszámlára is utalható az adott kifizetési igénylés alapján kifizetendő támogatási összeg. 
5.6      On-line számlakitöltő alkalmazása

A Kedvezményezett elszámolási tevékenységét számlakitöltő program támogatja, mely egyrészt biztosítja a kifizetési igényléshez beadandó dokumentumok könnyű, hibamentes előállítását, másrészt gyorsítja a Közreműködő Szervezetek ügyintézését. A számlakitöltő program használata kötelező, de esetleges hibás működése esetén a Közreműködő Szervezet engedélyezése alapján a Kedvezményezettnek lehetősége van papír alapon összeállítani a kifizetés igényléséhez szükséges elszámolási csomagját.

6. Szerződés-módosítás
6.1  A Kedvezményezett a jelen szerződében rögzített azonosító adataiban, illetve a Szerződés teljesítésével összefüggő adataiban bekövetkezett minden változást annak bekövetkeztét követő 5 napon belül köteles bejelenteni a Közreműködő szervezet részére.

A fenti adatokban bekövetkező változások bejelentésének elfogadásával jelen támogatási szerződés minden külön intézkedés nélkül módosul.

6.2  A Kedvezményezett a Szerződés módosítását köteles kezdeményezni, ha

a) a Projekt előkészítésének lezárása a Szerződésben meghatározott időponthoz képest előre láthatóan 3 hónapot meghaladóan késik;

b) a Projekt előkészítés elszámolható összköltségének húsz százalékát meghaladó mértékben változik a költségek költségkategóriák szerinti bontása a Szerződés 1. sz. mellékletében rögzített bontáshoz képest;

c) amennyiben a Projekt előkészítésének tervezett időtartama meghaladja a 2 évet, vagy támogatása meghaladja a 250 millió forintot, a teljes támogatás értékének húsz százalékát meghaladó mértékben változik a költségek évek szerinti bontása a Szerződés 4. sz. mellékletében rögzített bontáshoz képest
d) tíz százalékot meghaladó mértékben csökken a számszerűsített célok értéke a Szerződés 8. sz. mellékletében rögzített célértékekhez képest;

e) változik a Projekt előkészítésének bármely egyéb, a célkitűzéseket befolyásoló lényeges jellemzője;

Az a) pontban foglaltak bekövetkezése esetén a Projekttel kapcsolatos időarányos működési költség – a Szerződés módosítása nélkül – nem növelhető.
A c) pontban foglalt szerződésmódosítást a Kedvezményezett a tárgyévet megelőző félévben, olyan időpontban köteles kezdeményezni, hogy a 6. 3 pontban előírt határidők betarthatók legyenek. Amennyiben a Kedvezményezett a c) pont szerinti módosítás kezdeményezését elmulasztja, a tárgyév félévére tervezett és a ténylegesen kifizetett költség közti különbözet összegének 20%-t, de maximum 5 millió forint összegű kötbért köteles fizetni. 

6.3    A Kedvezményezett vagy a Közreműködő Szervezet kezdeményezésére a Szerződés közös megegyezéssel módosítható. A Kedvezményezett a Szerződés módosítására irányuló kérelmét írásban, indokolással ellátva köteles a Közreműködő Szervezet részére eljuttatni. 
A Kedvezményezett módosítási igényét olyan időpontban köteles előterjeszteni, amely lehetővé teszi, hogy a Közreműködő Szervezet, a Támogató – a hozzájárulásról megalapozott döntést tudjon hozni. 

A Közreműködő Szervezet - ide nem számítva az esetleges hiánypótlás idejét - a módosításra irányuló kérelem benyújtását követő 30 napon belül megküldi a Kedvezményezettnek a módosítás tervezetét, vagy – a kérelem elutasítása esetén – az elutasítást és annak indoklását. A Közreműködő Szervezet által elkészített szerződésmódosítást a Kedvezményezett annak kézhezvételétől számított 15 napon belül köteles cégszerűen aláírva visszaküldeni a Közreműködő Szervezetnek. A szerződésmódosítás elbírálásáig a támogatás folyósítását a Közreműködő Szervezet felfüggesztheti. 
A Szerződés csak akkor módosítható, ha a Projekt előkészítése a módosított feltételekkel is támogatható lett volna.

6.4  Amennyiben a Kedvezményezett adólevonási jogában változás következik be, haladéktalanul köteles bejelenteni a Közreműködő Szervezetnek. Amennyiben a változást követően a Kedvezményezett az ÁFÁ-t levonhatja, a Szerződést módosítani szükséges. Az adólevonási jog megváltozása és annak bejelentése közötti teljesítési időpontra vonatkozó számlák alapján kapott támogatásból az ÁFÁ-ra jutó, kifizetett támogatási összeget a Kedvezményezett a Szerződésmódosításban meghatározottak szerint köteles visszafizetni.
6.6  Amennyiben a Szerződés, valamint a jelen ÁSZF módosításának tárgya a Kedvezményezett kötelezettség alóli mentesítése, illetve részére a Szerződésben, illetve a jelen ÁSZF-ben meghatározottakhoz képest többlet jogosítványok biztosítása, a Közreműködő Szervezet erre vonatkozó egyoldalú nyilatkozata a Szerződést, illetve a jelen ÁSZF-t minden külön intézkedés nélkül, a nyilatkozatban meghatározott tartalommal, a nyilatkozat Kedvezményezett részére történő közlésétől kezdődő határidővel módosítja. A nyilatkozat jóváhagyására a Támogató jogosult. 

A Közreműködő Szervezet akkor is módosíthatja egyoldalúan a Szerződést, illetve jelen ÁSZF-t, ha a módosítás a Kedvezményezett számára többletkötelezettséget eredményez, de a módosításra jogszabály alapján ellenőrzésre jogosult szerv megállapítása és javaslata miatt van szükség. 

7. Közbeszerzésekre vonatkozó szabályok
Amennyiben a Projekt előkészítése során a közbeszerzési eljárás feltételei fennállnak, a Kedvezményezett a szükséges közbeszerzési eljárásokat lefolytatja. Ezért a Kedvezményezett, mint ajánlatkérő felel.  

A Kedvezményezett tudomásul veszi, hogy a Támogató, illetve a Közreműködő Szervezet a 281/2006. (XII. 23.) Korm. rendelet VII. fejezete alapján az ott meghatározottak szerint ellenőrizheti a Kedvezményezett által lefolytatott közbeszerzési eljárásokat.

A Kedvezményezett köteles továbbá a közbeszerzéseinek lefolytatása és az azokkal kapcsolatos tájékoztatási kötelezettsége során a 16/2006. (XII. 28.) MEHVM-PM együttes rendelet 20-23 §-ai, valamint a pályázati útmutató rendelkezései szerint eljárni.

A Közreműködő Szervezet jogosult megismerni a Kedvezményezett mindenkori közbeszerzési szabályzatát.
8. Támogatás felfüggesztése

A Közreműködő Szervezet a jogszabályban illetve a Szerződésben meghatározott esetekben köteles illetve jogosult a támogatás folyósítását felfüggeszteni. 

A Közreműködő Szervezet felfüggeszti a támogatás folyósítását, ha
a) a Kedvezményezettnek a Szerződés megkötését követően az adóhatóságok (állami adóhatóság, vámhatóság, önkormányzati adóhatóság) tájékoztatása szerint lejárt esedékességű, meg nem fizetett köztartása van;

b) a 9.1 h), j), m) és a 9.2.2 e) pontokban foglaltak bekövetkezése esetén;

c) a Kedvezményezett által elvégzett tevékenység eltér a céltól, illetve a Szerződésben meghatározott célokhoz mért előrehaladás nem kielégítő és a Kedvezményezett az előírt korrekciót nem teljesíti, illetve az ehhez kapcsolódó szerződésmódosítás a Kedvezményezettnek felróható okból nem jön létre; 

d) ha a támogatás bármely hatósági engedélyhez kötött tevékenységgel kapcsolatos, a jogerős hatósági engedély beszerzéséig;  
e) rendkívüli helyszíni szemle megállapításai alapján.
A Közreműködő Szervezet felfüggesztheti a támogatások folyósítását különösen a 281/2006. (XII. 23,) Korm. rendelet 35. § (2) és 61. § (11) bekezdésében meghatározott esetekben.

A Közreműködő Szervezet akkor is jogosult a támogatás folyósítását felfüggeszteni, ha a Kedvezményezett ellen bármely támogatással kapcsolatban szabálytalansági eljárás indul. 

Amennyiben a Kedvezményezett a felfüggesztésre okot adó körülményt Közreműködő Szervezet által tűzött határidőn belül nem szünteti meg, az szerződésszegésnek minősül.  
A támogatás felfüggesztése, illetve a támogatás visszatartása esetén a Kedvezményezettet kártalanítás, kártérítés, illetve késedelmi kamat nem illeti meg. A Kedvezményezettet a vele szemben alkalmazott szankciók nem mentesítik a Szerződésben, valamint a jelen ÁSZF-ben foglalt kötelezettségei teljesítése alól.   

9. Szerződésszegés esetei és jogkövetkezményei

9.1  Szerződésszegés esetei

A Szerződés megszegésének minősül különösen, ha:

a) a Kedvezményezett a támogatást jogszabályellenesen, nem rendeltetésszerűen, illetve célellenesen használja fel,

b) hitelt érdemlően bebizonyosodik, hogy a Kedvezményezett a pályázati dokumentációban illetve a Projekt előkészítése során a pályázat, vagy a Projekt  előkészítés szakmai, pénzügyi tartalmát érdemben befolyásoló valótlan, hamis adatot közölt/szolgáltatott, bármelyik nyilatkozata valótlannak bizonyul, illetve nyilatkozatai bármelyikét visszavonja,

c) a Kedvezményezett a támogatást nem a Szerződésben meghatározott Projekt előkészítésre használja fel,  

d) a Kedvezményezett a tulajdonosi szerkezetében bekövetkezett változások miatt már nem felel meg a pályázati feltételeknek,

e) a Kedvezményezettnek felróható okból a Szerződés 3. pontjában rögzített kezdő időponttól számított három hónapon belül nem kezdődik meg a Szerződés teljesítése, és késedelmét ez alatt az idő alatt írásban nem menti ki,
f) a projekt előkészítés lezárása a kedvezményezettnek felróható okból a jelen támogatási szerződés 3. pontjában meghatározott időponthoz képest 6 hónapot meghaladóan késik.
g) a Kedvezményezett a Szerződés megkötését követő 12 hónapon belül az előkészítés érdekében harmadik féltől megvásárolandó szolgáltatásokat, árukat, építési munkákat legalább azok tervezett összértékének 50%-át elérő mértékben – esetleges közbeszerzési kötelezettségének teljesítése mellett – nem rendeli meg, illetve az erre irányuló szerződést harmadik féllel nem köti meg; vagy időközi kifizetési igénylés benyújtásával a megítélt támogatás legalább 10%-ának felhasználását nem igazolja,

h) A Kedvezményezettnek felróhatóan következik be a Projekt előkészítés meghiúsulását, tartós akadályoztatását előidéző körülmény, 
i) A Kedvezményezett nem tesz eleget jelen támogatási szerződés 2.2. pontjába foglalt kötelezettségének.
j) a Kedvezményezett nem tesz eleget, illetve határidőben nem tesz eleget a Szerződésben vagy jogszabályban foglalt bejelentési (így különösen az államháztartás működési rendjéről szóló 217/1998. (XII. 30.) Korm. rendelet 83. § (2) i) pontjában, 87. § (5) és (12) bekezdésében foglaltak bekövetkezése esetén), nyilatkozattételi kötelezettségének,  

k) a Kedvezményezett a Szerződésben vállalt Projekt előkészítési kötelezettségét csak részben teljesíti,

l) a Kedvezményezett határidőben nem teljesíti projekt jelentéstételi kötelezettségeit (projekt előrehaladási jelentés, zárójelentés), és azt az erre vonatkozó felszólítás kézhezvételétől számított 15 napon belül sem teljesíti, illetve a projekt-jelentést nem a megfelelő formában vagy nem a megfelelő információkkal és mellékletekkel nyújtja be,

m) a Kedvezményezett a közbeszerzésre, tájékoztatásra, nyilvánosságra vonatkozó kötelezettségeit nem, vagy nem szabályszerűen teljesítette,

n) a Kedvezményezett az ellenőrzésre jogosult ellenőrző szervek munkáját akadályozza, vagy az ellenőrzést megtagadja, és az ellenőrzést az erre irányuló írásbeli felszólításban megjelölt határidőig sem teszi lehetővé
o) a Kedvezményezett bármely olyan egyéb – jogszabályban, a Szerződésben, vagy a jelen ÁSZF-ben  - rögzített kötelezettségét megszegi, melyet a vonatkozó jogszabály, vagy a jelen ÁSZF szerződésszegésnek minősítenek.

9.2 Szerződésszegés jogkövetkezményei
9.2.1 Késedelmi kötbér
Amennyiben a kedvezményezett a jelen támogatási szerződés 9.1. f), l), n) pontjában meghatározott szerződésszegést követi el, késedelmi kötbért köteles fizetni, melynek napi mértéke a kötbér alapját képező támogatás 10%-ának 1/365-öd része.

A késedelmi kötbér alapja az l) és n) pont esetében az előrehaladási jelentés esedékességéig, illetve az ellenőrzéstűrési kötelezettség megsértéséig kifizetett támogatás összege, a f) pont esetében a megítélt támogatás összege. 

A kötbérfizetés kezdő időpontja:
 l) pont esetében az előrehaladási jelentéstételi kötelezettség teljesítésének eredeti határideje, utolsó napja az előrehaladási jelentés benyújtását megelőző naptári nap;

n) pont esetében az ellenőrzéstűrési kötelezettség megtagadásának napja, utolsó napja pedig az ellenőrzés lehetővé tételének napját megelőző naptári nap;

f) pont esetében a projekt előkészítés lezárásának támogatási szerződés szerinti határideje, utolsó napja a projekt lezárásának tényleges napja.
A kötbér megfizetése nem mentesít a projekt előrehaladási jelentéstételi, valamint az ellenőrzéstűrési kötelezettség teljesítése alól.

9.2.2  Elállás a Szerződéstől

Amennyiben a Kedvezményezett a támogatást jogszabályellenesen, rendeltetésellenesen használja fel, illetve a rá vonatkozó bármilyen jogszabályi, szerződéses vagy egyéb előírást megszegi, a Közreműködő Szervezet jogosult a Szerződéstől elállni.  

Elállás alapjául szolgáló okok különösen: 

a) szerződésszegés esetén, kivéve, ha a Szerződés vagy az ÁSZF a szerződésszegéshez más jogkövetkezményt fűz, 

b) ha a 9.1 h) pont szerinti bejelentési kötelezettségével a Kedvezményezett 30 napot meghaladó késedelembe esik,

c) a 9.1 j) pontban foglalt kötelezettségével a Kedvezményezett 15 napot meghaladó késedelembe esik,

d) Kedvezményezett az arra okot adó körülményt követő 30 napon belül nem tesz eleget az előírt ellenőrzéstűrési, információszolgáltatási, tájékoztatási és egyéb együttműködési kötelezettségeiknek;

e) a Kedvezményezett ellen a Cégközlönyben közzétett módon csőd-, felszámolási, végelszámolási, hivatalbóli törlési, vagyonrendezési eljárás indult vagy végrehajtási, adósságrendezési eljárás van folyamatban;

f) a 16/2006. (XII. 28.) MEHVM-PM együttes rendelet 23. § (5) bekezdésében foglaltak esetén;

g) a Szerződésben rögzített kötelezettség, illetve részkötelezettség teljesítése a Szerződésben foglalt határidőre egyáltalán nem vagy csak részben valósul meg.
h) a Kedvezményezett a biztosíték érvényességének lejártát követően annak meghosszabbítását vagy cseréjét nem igazolja.
i) a kedvezményezett ellen lefolytatott szabálytalansági eljárás eredményeként, az elállás szankciójának megállapításakor.
A Szerződéstől történő elállás esetén a Kedvezményezett az addig igénybe vett támogatást (beleértve az előleget is) az elállás időpontjában érvényes jegybanki alapkamat kétszeresének megfelelő mértékű, de legalább 20% kamattal növelten köteles visszafizetni a Közreműködő Szervezet által megjelölt bankszámlára, az elállást követő 15 munkanapon belül. A kamatszámítás kezdő időpontja a támogatás - vagy annak első része - kifizetésének napja, utolsó napja pedig a visszafizetést megelőző nap. A természetben juttatott telephely, telek vagy telek és épület esetében az igazságügyi szakértő által megjelölt értéket kell alapul venni.   

A Kedvezményezett a kamaton felül a hatályos jogszabályi előírások szerint köteles késedelmi kamatot fizetni, amennyiben bármely visszafizetési kötelezettségét határidőben nem teljesíti.
Ha a Kedvezményezett projekt jelentéstételi kötelezettségével több alkalommal 15 napot meghaladó késedelembe esik, a Közreműködő Szervezet jogosult a megítélt támogatást a projektmenedzsment tevékenységekre megítélt támogatás egy részével vagy egészével csökkenteni.
9.2.3 Kizárás a pályázati lehetőségekből

A Kedvezményezett kizárható az Európai Szociális Alapból, az Európai Regionális Fejlesztési Alapból és a Kohéziós Alapból finanszírozott előirányzatok támogatási rendszeréből, ha az alábbiakban felsorolt okok egyike bekövetkezik:

a) a Szerződésben rögzített kötelezettségek, részkötelezettségek a Szerződésben rögzített lezárási határidőben nem vagy csak részben - számszerűsített kötelezettségek esetén 75 %-ot (telephely juttatás, illetve telephely vásárlásra adott támogatás esetén 66 %-ot) el nem érő arányban - valósul meg;

b) a Kedvezményezett az elfogadott céltól eltérő célt valósít meg;

c) a Kedvezményezett a Projekt előkészítés részben vagy egészben történő meghiúsulására, akadályba ütközésére, késedelmére vonatkozó bejelentési kötelezettségének az előírt határidőben nem tett eleget;

d) jogszabályban meghatározott egyéb esetekben.

A kizárás legfeljebb öt évre szólhat. 
9.3  Szabálytalanság

A Kedvezményezett tudomásul veszi, hogy a 281/2006. (XII. 23.) Korm. rendelet 2. § 15. pontjában meghatározott szabálytalanság esetén a Közreműködő Szervezet illetve a Támogató a szabálytalansági eljárás eredményeképpen jogosult a kifizetési igénylésben szereplő, szabálytalansággal érintett összeg egy részének vagy egészének kifizetését elutasítani, vagy a kifizetett támogatás egy részét vagy egészét visszakövetelni, és a megítélt támogatást csökkenteni, valamint a vonatkozó jogszabályokban és az ÁSZF-ben meghatározott más szankciót alkalmazni. Ez esetben a megítélt támogatás a Szerződés módosítása nélkül csökken. A Kedvezményezettet a vele szemben alkalmazott szankciók nem mentesítik a Szerződésben foglalt kötelezettségei teljesítése alól. A Kedvezményezett a Szerződés aláírásával hozzájárulását adja ahhoz, hogy szabálytalanság megállapítása esetén Támogató a Kedvezményezett nevét, a szabálytalan magatartás megnevezését és a szabálytalanság összegét nyilvánosságra hozza.

9.4  A teljes támogatási összeg visszafizetése esetén a Szerződés megszűnik. 
10. Támogatások ellenőrzése

Kedvezményezett a Szerződés aláírásával kötelezettséget vállal arra, hogy a támogatás felhasználásának illetve a Projekt előkészítésének ellenőrzését minden olyan szervezet, hatóság, egyéb személy részére lehetővé teszi, amelyeket erre jogszabály jogosít, illetve kötelez. Ilyen szervek különösen a Közreműködő Szervezet, a Támogató, az EKKE, a fejezetek ellenőrzési szervezetei, az Igazoló Hatóság, a Kormány által kijelölt belső ellenőrzési szerv, a Kincstár, Állami Számvevőszék, az Európai Bizottság illetékes szervezetei és az Európai Számvevőszék   

Kedvezményezett biztosítani köteles, hogy az előzetesen részére bejelentett helyszíni ellenőrzések alkalmával az erre feljogosított képviselője jelen legyen, és a szükséges dokumentumok rendelkezésre bocsátásával, a szükséges információk, kért adatok megadásával, valamint a fizikai eszközökhöz való hozzáférés biztosításával segítse az ellenőrzések végrehajtását, továbbá a vizsgálat alapján készített jegyzőkönyv átvételét aláírásával igazolja.

11. A Projekt dokumentumainak nyilvántartása és megőrzése

A Kedvezményezett köteles a Projekt dokumentumainak nyilvántartását és őrzését biztosítani és azt a jogszabályokban, illetve a jelen ÁSZF-ben meghatározott szervezetek, hatóságok illetve egyéb személyek részére hozzáférhetővé tenni. A Kedvezményezett a Projekttel kapcsolatos minden dokumentumot elkülönítetten tart nyilván, és legalább 2020. december 31-ig megőrzi.
A Kedvezményezett köteles a Projektre vonatkozóan elkülönített számviteli nyilvántartást vezetni.
12. A Projekt fenntartása, tulajdonjog és szellemi jogok
A Projekt eredményei, így különösen (az akárcsak részben) a támogatásból létrehozott vagyon és az azzal kapcsolatos jelentések és egyéb dokumentumok tulajdonjoga, valamint a Projekt során létrejött, vagy beszerzett vagyoni értéket képviselő szellemi alkotások kizárólagos felhasználásának joga a Kedvezményezettet illeti.
A Projekt előkészítés befejezéséig a Projekt eredményeképp létrejött vagyontárgyak tulajdonjogát (szellemi alkotások kizárólagos felhasználásának jogát) – amennyiben azzal eredetileg nem rendelkezett, és az átruházás nem ütközik jogszabályi rendelkezésbe – át kell ruházni a Kedvezményezettre. Az átruházás dokumentumait a zárójelentéshez csatolni kell. 
A jelen Szerződés hatálya alatt a Projekt előkészítéshez készített pénzügyi és gazdasági költséghaszon elemzés olyan változtatásához, amely a pénzügyi elemzésnek a támogatási intenzitásra vonatkozó eredményét befolyásolja vagy befolyásolhatja, a Kedvezményezett köteles a Támogató előzetes írásbeli jóváhagyását kérni.
Amennyiben a Kedvezményezett a projekt előkészítés keretében közbeszerzési eljárás lefolytatására köteles, a Kedvezményezett köteles a közbeszerzési eljárás lefolytatása során az ajánlati felhívásban, illetve a nyertes ajánlattevővel megkötött szerződésben kikötni, hogy a teljesítés során keletkező, a szerzői jogi védelem alá eső alkotáson a Kedvezményezett területi korlátozás nélküli, kizárólagos és harmadik személynek átadható felhasználási jogot szerez. Köteles továbbá biztosítani, hogy a szerződés alapján a Kedvezményezett jogot szerezzen az alkotás (terv) átdolgozására.

Ha a Projekt előkészítést a Kedvezményezett bármely okból nem valósítja meg, vagy részben valósítja meg, akkor a szerzői jogi védelem alá eső alkotás felhasználásának jogát köteles átruházni a Támogatóra vagy az általa megjelölt személyre.
Amennyiben jelen Szerződés alapján folyósított támogatás terhére, vagy a Projekt  előkészítés keretében létrejött szellemi alkotás felhasználására a Kedvezményezett jogot szerez, úgy köteles ezen használati jogot felhívásra a Támogató és a Közreműködő Szervezet részére ingyenesen biztosítani. Támogató és a Közreműködő Szervezet e jogot üzletszerűen nem jogosult gyakorolni, így a felhasználás a jövedelemszerzés vagy jövedelemfokozás célját a Támogató és a Közreműködő Szervezet részéről közvetve sem szolgálhatja.

Amennyiben jelen Szerződés alapján folyósított támogatás terhére, vagy a Projekt  előkészítés keretében létrejött szellemi alkotás felhasználására a Kedvezményezett jogot szerez, úgy tulajdonjogának érintetlenül hagyása mellett köteles annak oktatási / képzési / foglalkoztatási célra történő felhasználását bármely további felhasználó részére ingyenesen biztosítani. A felhasználó ezt a jogát üzletszerűen nem gyakorolhatja, így a felhasználás a jövedelemszerzés vagy jövedelemfokozás célját közvetve sem szolgálhatja. 
13. Tájékoztatás és nyilvánosság

A Kedvezményezett a Projekt előkészítés során köteles a hatályos jogszabályokban meghatározott tájékoztatási és nyilvánossági kötelezettségeknek eleget tenni, a Projekt előkészítésről és a támogatásról az ott meghatározott módon és tartalommal információt nyújtani. A tájékoztatásra és nyilvánosságra vonatkozó követelményeket a Támogató honlapjáról letölthető Arculati Kézikönyv és a Kedvezményezettek tájékoztatási kötelezettségei c. Útmutató tartalmazza.

A Kedvezményezett a Szerződés aláírásával vállalja, hogy a Támogató elektronikus és nyomtatott kiadványaiban média-megjelenéseiben és egyéb tájékoztató jellegű rendezvényein Projekt előkészítését igény esetén bemutatja, és az erre irányuló megkeresést csak alapos okkal utasítja vissza.

Amennyiben a Kedvezményezett eszközbeszerzéséhez nyújtott támogatás az 50 millió forintot, bármely más beruházáshoz nyújtott támogatás a 10 millió forintot meghaladja, vagy ha az átadásra a sajtó képviselőit is meghívják, a Kedvezményezett köteles az eszköz, illetve a beruházás átadásáról a Közreműködő Szervezetet értesíteni az átadás napját megelőző legkésőbb 20 munkanappal. 

A Kedvezményezett köteles továbbá bármely, a Projekt előkészítéssel kapcsolatban szervezett nyilvános, a sajtó részvételével zajló rendezvényről a Közreműködő Szervezet képviselőjét értesíteni, a rendezvény napját megelőző legkésőbb 20 munkanappal.
A Kedvezményezett a Szerződés aláírásával hozzájárulását adja ahhoz, hogy a Támogató, valamint a Közreműködő Szervezet kezelésében lévő, a támogatás felhasználására vonatkozó adatokat a Támogató és a Közreműködő Szervezet nyilvánosságra hozhatja, kivéve azokat az adatokat, melynek nyilvánosságra hozatalát jogszabály kifejezetten megtiltja.

14. A Szerződés megszűnése 

Szerződő Felek megállapodnak abban, hogy a Szerződés a teljesítést (beleértve az ellenőrzéstűrési, valamint a dokumentum-megőrzési kötelezettséget is) megelőzően csak vis maior, lehetetlenülés, a Közreműködő Szervezet, vagy a Kedvezményezett általi, a Szerződésben meghatározott esetekben és módon történő elállás, a 9.4 pontban foglalt megszűnés, vagy a bíróság határozata alapján szűnik meg. A Szerződő Felek a jogviszony jellegére való tekintettel a felmondás jogát kizárják.

Kedvezményezett elállhat a Szerződéstől, amennyiben annak teljesítésére, a szerződéskötést követően, neki fel nem róható okból beállott körülmény folytán nem képes. A Szerződés ilyen esetben, annak megkötésére visszamenő hatállyal megszűnik, és a Kedvezményezett köteles a támogatás elállás időpontjáig folyósított összegét, az elállás időpontjában érvényes jegybanki alapkamat kétszeresével növelt összeggel, az elállást követő 15 munkanapon belül visszafizetni. A kamatszámítás kezdő időpontja a támogatás - vagy annak első része - kifizetésének napja, utolsó napja pedig a visszafizetést megelőző nap. 
A Kedvezményezett a kamaton felül a hatályos jogszabályi előírások szerint köteles késedelmi kamatot fizetni, amennyiben visszafizetési kötelezettségét határidőben nem teljesíti. 

